**הטבח בסטריפ של לאס וגאס** התרחש ב-1 באוקטובר 2017. אדם חמוש בנשק אוטומטי פתח באש מהקומה ה-32 של מלון "מפרץ מאנדליי" לעבר קהל של 22,000 בני אדם בפסטיבל מוזיקת קאנטרי בסטריפ של לאס וגאס, נבאדה, שבארצות הברית.

מניעי היורה, גבר בן 64 בשם סטיבן פאדוק שירה בעצמו לאחר האירוע, אינם ידועים. בטבח נרצחו 60 בני אדם ונפצעו 867. בכך הפך הטבח לאירוע הירי ההמוני הקטלני ביותר בתולדות ארצות הברית ועבר בחומרתו את הטבח במועדון Pulse באורלנדו מ-2016.

הטבח
----

מגרש החנייה בו נערך המופע היישר מול מלון לוקסור, הפירמידה השחורה. מלון מפרץ מאנדליי נראה בקצה משמאל בזהוב.
תיאור סכמטי של מקום הירי
בסביבות השעה 22:05 פתח סטיבן פאדוק בירי אוטומטי מהקומה ה-32 של מלון "מנדליי ביי" בסטריפ של לאס וגאס, כשהוא חמוש בכלי נשק רבים. במשך 9–11 דקות ירה מאות יריות ופגע במאות בני אדם שבילו בהופעה בסמוך למלון. הטבח התרחש בלילה האחרון של פסטיבל מוזיקת קאנטרי "Route 91 Harvest", שנמשך שלושה ימים. הירי החל בזמן ההופעה של זמר הקאנטרי ג'ייסון אלדין (אנ') שנמלט מהבמה זמן קצר לאחר תחילת הירי ונלקח למקום מבטחים.

ממשטרת לאס וגאס נמסר כי מהירי נהרגו לפחות 60 בני אדם ולמעלה מ-416 נפצעו. במנוסת הבהלה של ההמון נפצעו עוד מאות ובסה"כ נמנו 867 פצועים באירוע. בשלב מסוים ניתנה הוראה לסגור את מעליות הקזינו במלון על מנת למנוע מהיורה להימלט.

איתות של גלאי העשן בחדר המלון הביא את אנשי היחידה ללוחמה בטרור לפתח דלתו בתוך 20 דקות. היורה ירה לעבר השוטרים שהתאספו סביב הדלת ופצע אחד מהם ברגלו. ברגע שהשוטרים פרצו לחדר, שם קץ לחייו. בחדרו נמצאו 23 כלי נשק, בהם גם רובים אוטומטיים. המשטרה הודיעה שכנראה מדובר במפגע בודד.

בעקבות הירי סגרה המשטרה את השדרה המרכזית וכן מספר כבישים מסביב לאזור. נמל התעופה הבינלאומי מקארן הסמוך לאזור השעה את הטיסות. מחקירת הזירה עלה כי היורה שבר את חלונות החדר עם פטישים, הציב שני רובים ועליהם כוונות על חצובות לצד החלונות ובעזרתן ביצע את הירי.

היורה השתמש בהתקן מיוחד לייעול הנשק המכונה Bump Stock. האביזר מורכב על רובה אוטומטי-למחצה ומאפשר לירות בו במהירות קרובה לזו של נשק אוטומטי. במקור הוא פותח כדי להקל על אנשים בעלי מוגבלויות לירות ברובה. ההתקן מחליף למעשה את קת הרובה ב"מדרגת תמיכה" המכסה את פתח ההדק. בעזרת ההתקן גורם הרֶתַע לרובה לנוע שוב ושוב קדימה ואחורה – ולהדק להיסחט שוב ושוב על ידי האצבע. פירוש הדבר הוא שהאצבע סוחטת את ההדק לצורך כל יריית כדור, ולכן כלי הנשק עדיין נחשב אוטומטי-למחצה ואינו מפר את החוק הפדרלי.

היורה
-----

היורה הוא **סטיבן קרייג פאדוק** (Stephen Craig Paddock), גבר אמריקני נוצרי בן 64 מנבדה. הוא התגורר בשנה שלפני הטבח בקהילת גמלאים קטנה בעיר מסקיט, והיה ללא עבר פלילי. לפי דיווח ב"ניוזוויק", הוא עבד בעבר כרואה חשבון בענקית הנשק והתעופה לוקהיד מרטין, והיה בבעלותו רישיון ציד, דיג, ורישיון טיס למטוסים קטנים ושני מטוסים.

פאדוק הגיע למלון כבר ב-28 בספטמבר. הוא התקין מצלמות במסדרון מחוץ לחדר שלו כדי לעקוב אחר הנעשה באזור. לאחר הירי חשדה המשטרה באישה בשם מרי-לו דנלי (Marilou Danley), אזרחית אוסטרלית ממוצא פיליפיני בת 62 שעברה להתגורר בנבדה ב-1990, שהייתה בת זוגו ובעבר מארחת בקזינו. היא אותרה על ידי המשטרה בפיליפינים. היא תושאלה טלפונית אך לא הוכח כי היא קשורה לירי, על אף שהיורה השתמש בכמה תעודות מזהות שלה.

בפשיטה על ביתו במסקיט מצאה המשטרה 18 כלי נשק, אלפי כדורי תחמושת וחומרי נפץ רבים נוספים בסך הכל נתפסו 47 כלי נשק שהיו רשומים על שמו, הן בחדר המלון והן במספר בתים שבהם גר בשתי ערים בנבאדה. כלי הנשק כללו רובים, רובי ציד ואקדחים; כולם נקנו כחוק במספר מדינות בארצות הברית ובכ-12 מהם אף הותקנו מכשירים לשיפור קצב הירייה. אחיו סיפר לתקשורת כי פאדוק היה מולטי-מיליונר שנהג להשקיע בנדל"ן, ולפקוד את עיר ההימורים לעיתים קרובות בשל אהבתו לפוקר.

סוכנות הידיעות "איי-פי" דיווחה כי פאדוק ביצע בשבועות האחרונים לפני הירי שורת העברות כספים הקשורות בהימורים, סכומים שנעו בין עשרת אלפים דולרים ליותר מכך, ובימים שלפני הטבח ביצע העברה בסך מאה אלף דולרים לחשבון בנק של שותפתו דנלי בפיליפינים. במשך תקופה הייתה דנלי מבוקשת לחקירה, לאחר זמן היא הובאה לארצות הברית מהפיליפינים כדי לסייע בחקירה ולא נמצא שסייעה לרצח.

על פי סוכנות הידיעות CNN, ניסה פאדוק לרכוש כדורים נותבים בתצוגת נשק בפיניקס, המאפשרים לראות את כיוון מעוף הקליע ובכך לכוון טוב יותר לעבר ההמון. אביו, בנג'מין הוסקינס פאדוק (אנ'), היה שודד בנקים סדרתי שנמלט מהכלא בזמן מאסרו ובעקבות כך שמו הופיע ברשימת עשרת הנמלטים המבוקשים ביותר על ידי ה-FBI במשך 8 שנים, עד שנעצר.

תגובות
------

סרטונים נאום הנשיא דונלד טראמפ לאחר הטבח - וידאו
בעקבות הטבח, נשיא ארצות הברית דונלד טראמפ צייץ בחשבון הטוויטר שלו: "תנחומיי החמים לקרבנות אירוע הירי הטרגי בלאס וגאס ולמשפחותיהם. אלוהים יברך אתכם". בהמשך היום נשא נאום לאומה בו כינה את הטבח "רשע טהור" ואמר למשפחות הקרבנות כי "אנו מתפללים בשבילכם, ואנו כאן, בשבילכם". בנוסף הודיע על הורדת הדגל לחצי התורן ל-4 ימים בעקבות הטבח.

ארגון המדינה האסלאמית קיבל אחריות על הירי. בהודעה שהתפרסמה מטעם הארגון, נמסר כי היורה הוא פעיל הארגון שהתאסלם זמן לא רב טרם האירוע. לעומת זאת, משטרת לאס וגאס מסרה כי אין מידע אודות השתייכותו של היורה לארגון טרור כלשהו, וכן לא נמצאו בחדרו במלון חומרים היכולים לשפוך אור על מניעיו או על האידאולוגיה שלו.

הרשויות בארצות הברית ציינו כי הרוצח היה גבר ממשפחה נוצרית ואין לו רקע של השתייכות לארגון פוליטי כלשהו. עם זאת, במאי 2017 פרסם ארגון המדינה האסלאמית סרטון ובו הוא מאיים לבצע פיגוע בגדול בלאס וגאס.

ג'ייסון אלדין, שהופיע בפסטיבל הקאנטרי כאשר הירי החל, כתב בחשבון האינסטגרם שלו: "הלילה היה נורא ביותר. אני עדיין לא יודע מה להגיד אבל רציתי להודיע לכולם שהצוות שלי ואני בטוחים. המחשבות והתפילות שלי הם לכל המעורבים הערב. כואב לי שזה היה יכול לקרות לכל מי שרק היה יוצא כדי ליהנות ממה שהיה צריך להיות לילה כיף".

בדומה לאירועי ירי קודמים כמו הירי בתיכון קולומביין ובווירג'יניה טק, הטבח העלה מחדש את שאלת הפיקוח על הנשק, משום שדווח כי היורה החזיק מספר גדול של רובים וכלי נשק מסוגים שונים.

קבוצת ההוקי קרח המקצוענית של העיר, וגאס גולדן נייטס, שהתחרתה באותה עת בעונת הבכורה שלה בליגת ה-NHL, הוציאה לגמלאות את החולצה מספר 58 לזכר 58 קורבנות הטבח. בהתאם למסורת, החולצה תלויה בתקרת אולמה הביתי של הקבוצה והמספר לא יוצג עוד על חולצתו של שחקן כלשהו שישחק בקבוצה.

הפיצוי לקורבנות
---------------

באוקטובר 2020 אישר בית המשפט בארצות הברית את ההסדר במסגרתו שולמו פיצויים בגובה של 800 מיליון דולר לקורבנות הטבח, כאשר מתוך סכום הפיצוי הוסכם כי המלון עצמו ישלם סך 49 מיליון דולר. הסדר הפיצוי מסיים את סאגת התביעות ההדדיות בהן תביעתה של חברת MGM בעלת המלון אשר הקדימה לתבוע את הקורבנות ב-2018 בניסיון להימנע מתביעות רבות ובכך לזכות ביתרון דיוני לתביעה מרוכזת.

קישורים חיצוניים
----------------

ויקישיתוף מדיה וקבצים בנושא **הטבח בסטריפ של לאס וגאס** בוויקישיתוף

הערות שוליים
------------

1. 1 2  Office of Public Information, LVMPD Identifies Suspect in Sunday Night Shooting on the Strip, Las Vegas Metropolitan Police Department, ‏2 באוקטובר 2017
2. 1 2  A. B. C. News, Las Vegas shooting death toll rises to 58, no apparent connection to terror, ABC News, ‏2017-10-02
3. ↑  עמרי נחמיאס, שליח וואלה! NEWS ללאס וגאס‏, תמונות הרובים מהטבח בווגאס פורסמו: "הירי נמשך בין 9 ל-11 דקות", באתר וואלה!‏, 04 באוקטובר 2017
4. 1 2  עמרי נחמיאס‏, ארה"ב: יותר מ-20 הרוגים ומאה פצועים באירוע ירי בהופעה בלאס וגאס, באתר וואלה!‏, 2 באוקטובר 2017
5. 1 2 3  סוכנויות הידיעות, 72 דקות עד למציאת היורה: הכאוס בזירת הרצח ההמוני בלאס וגאס, באתר nana10‏, 3 באוקטובר 2017
6. ↑  אתר למנויים בלבד הארץ וניו יורק טיימס, "אני רואה יריות מהמנדליי ביי": המצוד אחר היורה בלאס וגאס, דקה אחר דקה, באתר הארץ, 3 באוקטובר 2017.
7. 1 2  עמית ולדמן, ‏וגאס: "הרוצח התבצר וירה בעצמו", באתר ‏מאקו‏, 2 באוקטובר 2017
8. ↑  איתי בלומנטל, אילנה קוריאל ועדי רוזנברג, 100 יריות ב-5 דקות: טבח מהקומה ה-32 במלון, באתר ynet, 2 באוקטובר 2017
9. ↑  סוכנויות הידיעות, עשה לך רובה אוטומטי: ארה"ב נגד ה-Bump Stock, באתר ynet, 5 באוקטובר 2017
10. ↑  הרוצח בלאס וגאס התאבד, 10 כלי נשק נמצאו בחדרו, באתר ynet, 2 באוקטובר 2017
11. ↑  HOWARD BERKES, Shooter Behind Las Vegas Massacre Had No Criminal Record, npr, ‏2 באוקטובר, 2017 (באנגלית)
12. ↑  מיהו סטיבן פאדוק, שאחראי לירי ההמוני הקטלני ביותר בהיסטוריה של ארה"ב, באתר הארץ, 2 באוקטובר 2017
13. ↑  למעלה מ-50 נהרגו בירי בהופעה בלאס וגאס; היורה הוא סטיבן פאדוק, בן 64, באתר הארץ, 2 באוקטובר 2017
14. 1 2  אמריקני בן 64 ומארחת בקזינו: הרוצח ושותפתו, באתר ynet, 2 באוקטובר 2017
15. ↑  סוכנויות הידיעות, ‏כלי נשק רבים ותחמושת נמצאו בבית היורה, באתר ‏מאקו‏, 3 באוקטובר 2017
16. ↑  עמרי נחמיאס, שליח וואלה! NEWS ללאס וגאס‏, תמונות הרובים מהטבח בווגאס פורסמו: "הירי נמשך בין 9 ל-11 דקות", באתר וואלה!‏, 04 באוקטובר 2017
17. ↑  סוכנויות הידיעות, לרוצח מווגאס היו 42 רובים: "סתם בחור עם כסף שאהב להפליג ולהמר", באתר ynet, 3 באוקטובר 2017
18. ↑  גרדיאן וניו יורק טיימס, חברתו של היורה מלאס וגאס הגיעה לארה"ב; הועברו אליה 100 אלף דולר לפני הטבח, באתר הארץ, 4 באוקטובר 2017
19. ↑  חדשות 2, ‏"עדיין לא מצאנו את המניע לירי", באתר ‏מאקו‏, 6 באוקטובר 2017
20. ↑  סוכנויות הידיעות, חובב דיג ובן של שודד בנקים סדרתי: זה האיש שאחראי לאירוע הירי הקטלני בתולדות ארה"ב, באתר nana10‏, 2 באוקטובר 2017
21. ↑  טראמפ: "תנחומיי החמים לקורבנות אירוע הירי הטרגי בלאס וגאס", באתר ynet, 2 באוקטובר 2017
22. ↑  ציוצו של טראמפ באתר טוויטר
23. ↑  טראמפ: "הטבח בווגאס - רשע טהור", באתר ‏מאקו‏, 2 באוקטובר 2017
24. 1 2  חי בעיירה שקטה וללא עבר פלילי: זהו הרוצח הקטלני בתולדות ארה"ב, באתר וואלה!‏, 2 באוקטובר 2017
25. ↑  FBI: Las Vegas shooter had no connection to ISIS, New York Post, ‏2 באוקטובר 2017.
26. ↑  לפחות 20 הרוגים ויותר ממאה פצועים בירי בהופעה בלאס וגאס; היורה נורה ונהרג, באתר הארץ, 2 באוקטובר 2017
27. ↑  "שום סיבה שיעשה את זה": הרוצח מלאס וגאס, פרופיל, באתר nrg‏, 2 באוקטובר 2017
28. ↑  סרטונים מתוך מהדורת חדשות של רשת פוקס ניוז, 24 במאי 2017
29. ↑  Petit, Stephanie (2 באוקטובר 2017). "Taylor Swift, Lady Gaga, Jennifer Lopez, Rihanna and More React to Vegas Shooting". *People*. `{{cite web}}`:  (עזרה)
30. ↑  סוכנויות הידיעות, ‏"מוקדם לדון בהגברת פיקוח על נשק", באתר ‏מאקו‏, 2 באוקטובר 2017.
31. ↑  אתר למנויים בלבד אמיר תיבון, סנאטורים דמוקרטים: לקדם חקיקה נגד נשק, תפילות לא יעזרו, באתר הארץ, 3 באוקטובר 2017.
32. ↑  MGM תשלם עד 800 מיליון דולר למשפחות הקורבנות של הטבח בלאס וגאס, באתר כלכליסט, 3 באוקטובר 2019

|  |  |
| --- | --- |
| בקרת זהויות עריכת הנתון בוויקינתונים | 
* NARA: 10044344

 |